David Tiberi (həmimperator)
David Tiberi (yun. Δαυίδ Τιβέριος; 7 noyabr 631 və ya 630, Konstantinopol – 641) — 641-ci ilin sonunda (yaxud 642-ci ilin əvvəlinə qədər) bir neçə ay Bizansda hakimiyyətdə olmuş üç imperatordan biri. David imperator II İrakli ilə onun həyat yoldaşı və qardaşı qızı imperatriça Martinanın oğlu idi. O, imperator və imperatriçanın Yerusəlimə səfərindən sonra anadan olmuşdur. Odur ki, onun bu adı alması imperator ailəsinin özünü Bibliyadakı Davudla əlaqələndirmək cəhdi idi. Tarixçilərə görə, padşah Davudun həyatını təsvir edən Davud lövhələri gənc şahzadəyə həsr olunmuş və ya onun doğumunu qeyd etmək üçün yaradılmış ola bilər. 638-ci ildə Davidə sezar titulu verilmişdir, bu da sarayda yüksək əhəmiyyət daşıyırdı. Bu mərasimdə o, əvvəllər böyük qardaşı İraklinin geyindiyi kamilafkion papağını almışdır. İmperator İraklı 641-ci ilin fevralında, Davidin 10 yaşı olanda vəfat etmişdir. Bundan sonra imperator ailəsinin müxtəlif qolları arasında hakimiyyət uğrunda mübarizə başlamışdır. Tərəflər nəticədə kompromisə getmiş, David qardaşı İrakli və qardaşı oğlu II Konstant ilə şərikli imperator olmuşdu. Bizans dövləti Tiberi həmimperator olduğu müddətdə ərəblərin Misirə yürüşü, həmçinin monotelitizm və digər xristoloji doktrinalarla bağlı davam edən dini çəkişmələr səbəbindən ciddi problemlərlə üzləşmişdi. Hər üç imperator azyaşlı idi və dul imperatriça Martina regent olmuşdu. Martina İrakli ilə insentual münasibəti, ənənəvi olmayan vərdişləri və ambisiyaları səbəbindən o qədər də populyar bir fiqur deyildi. Onun rejimi üsyan nəticəsində, tarixçilərin ehtimallarına görə, 642-ci ilin yanvarında devrilmişdir. O, oğulları ilə birlikdə Rodosa sürgün edilmişdir. Bizansda siyasi mutilyasiyanın ilk nümunələrindən biri kimi, üsyançılar Martinanın dilini, oğullarının isə burunlarını kəsdirmişdir. Tiberi haqqında başqa tarixi qeydlər yoxdur, bəzi tarixçilər onun və ailəsinin ömürlərinin qalan hissəsini dinc şəkildə keçirdiklərini fərz edirlər.